
««ԿՐԹՈՒԹՅԱՆ ԶԱՐԳԱՑՄԱՆ ԵՎ ՆՈՐԱՐԱՐՈՒԹՅՈՒՆՆԵՐԻ ԱԶԳԱՅԻՆ ԿԵՆՏՐՈՆ» ՀԻՄՆԱԴՐԱՄԻՑ ԳՈՒՅՔ ՀԵՏ ՎԵՐՑՆԵԼՈՒ ԵՎ «ՄԱՍՆԱԳԻՏԱԿԱՆ ԿՐԹՈՒԹՅԱՆ ԵՎ ՈՒՍՈՒՑՄԱՆ ԶԱՐԳԱՑՄԱՆ ԱԶԳԱՅԻՆ ԿԵՆՏՐՈՆ» ՀԻՄՆԱԴՐԱՄԻՆ ԱՆԺԱՄԿԵՏ, ԱՆՀԱՏՈՒՅՑ ՕԳՏԱԳՈՐԾՄԱՆ ԻՐԱՎՈՒՆՔՈՎ  ԳՈՒՅՔ ՏՐԱՄԱԴՐԵԼՈՒ  ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. Անհրաժեշտությունը և նպատակը
ՀՀ կառավարության 2026թ. ապրիլի 18-ի N 532-Ն որոշման համաձայն «Ուսուցման ազգային հիմնադրամը» վերանվանվել է «Մասնագիտական կրթության և ուսուցման ազգային կենտրոն» հիմնադրամ (այսուհետ՝ Հիմնադրամ): 
«Կրթության զարգացման և նորարարությունների ազգային կենտրոն» հիմնադրամի կազմում 2019թ․-ից շարունակում է գործել Մասնագիտական կրթության և ուսուցման զարգացման ազգային կենտրոն (ՄԿՈՒԶԱԿ) մասնագիտացված հիմնարկը, որն իրականացնում է ՄԿՈՒ քաղաքականության մշակմանն ու ներդրմանն աջակցող ծրագրեր, կրթական չափորոշիչների մշակում, կրթական ծրագրերի փորձաքննություն և այն։ Սակայն այդ ստորաբաժանումը չունի առանձին իրավաբանական կարգավիճակ։ Համապատասխան կանոնադրական փոփոխություններով տվյալ հիմնարկի գործունեությունը կդադարեցվի, քանի որ նրա գործառույթներն այլևս վերապահվել են Հիմնադրամին:
Մինչ օրս «Ուսուցման ազգային հիմնադրամը» առանձնացված տարածք չի ունեցել, իսկ կառավարության որոշմամբ հաստատված կանոնադրության համաձայն նոր նպատակների և սահմանված ծավալուն գործունեության լիարժեք, արդյունավետ ու անխափան իրականացման համար կառույցին խիստ անհրաժեշտ է համապատասխան աշխատանքային տարածք:
2.Ընթացիկ իրավիճակը և խնդիրները
ՀՀ կառավարության 2026թ. ապրիլի 18-ի N 532-Ն որոշման համար հիմք է հանդիսացել այն հանգամանքը, որ իրենց գործառույթներով կրկնվում են երկու կառույցների՝ «Ուսուցման ազգային հիմնադրամ»-ի և «Կրթության զարգացման և նորարարությունների ազգային կենտրոն» (այսուհետ՝ ԿԶՆԱԿ) հիմնադրամի կազմում գործող «Մասնագիտական կրթության և ուսուցման զարգացման ազգային կենտրոն»  (ՄԿՈՒԶԱԿ) մասնագիտացված հիմնարկի գործառույթները՝ ոչ ֆորմալ և ինֆորմալ կրթության, ինչպես նաև ՄԿՈՒ քաղաքականության մշակմանն ու ներդրմանն աջակցող ծրագրերի, կրթական չափորոշիչների մշակման, կրթական ծրագրերի փորձաքննության և այլնի շրջանակներում։ Վերջինս իրավաբանական անձանց պետական ռեգիստրում (գրանցման համար՝ 278.180.1087522) գրանցված է Տիգրան Մեծ 67 հասցեում, և հենց այդ շենքի 4-րդ հարկն էլ նախատեսվում է տրամադրել հիմնադրամին: 
3.Կարգավորման առարկան և ակնկալվող արդյունքը
Որոշման ընդունմամբ ամբողջությամբ հստակեցվում է հիմնադրամի իրավական կարգավիճակը, և սահմանվում են կառույցի նորացված ու ընդլայնված գործառույթները։ Կանոնադրության նոր խմբագրությամբ շարադրումը թույլ կտա ապահովել կրթական ծրագրերի իրականացման բարձր ճկունություն և կազմակերպական արդյունավետություն։ Տարածքային խնդրի կարգավորման և կազմակերպության անխափան աշխատանքներն ապահովելու նպատակով նախագծով առաջարկվում է «Կրթության զարգացման և նորարարությունների ազգային կենտրոն» (ԿԶՆԱԿ) հիմնադրամին անհատույց օգտագործման իրավունքով տրամադրված ք. Երևան, Տիգրան Մեծ 67 հասցեում գտնվող մասնաշենքից հիմնադրամին տրամադրել 4-րդ հարկն ամբողջությամբ:  Այս պահի դրությամբ այս հարկը խիստ վերանորգման կարիք ունի (սենյակները չեն օգտագործվում որպես աշխատասենյակներ), բացակայում են սանհանգույցները։ Աշխատանքային պատշաճ պայմաններ երաշխավորելու նպատակով նախատեսվում է 4-րդ հարկն ամբողջությամբ ենթարկել կապիտալ վերանորոգման։ Միաժամանակ նախատեսվում է ԿԶՆԱԿ-ի հետ համատեղ օգտագործման իրավունքով հիմնադրամին հասանելի դարձնել նույն մասնաշենքի նիստերի/միջոցառումների դահլիճը, միջանցքները, աստիճանավանդակները, շենքի հիմնական մուտքը և ընդհանուր նշանակության այլ տարածքները: Նախագծի կիրարկման արդյունքում կառույցը կստանա հստակ ինստիտուցիոնալ ճանաչելիություն և ժամանակակից չափանիշներին համապատասխանող աշխատանքային պայմաններ, ինչը կնպաստի տեղական ու միջազգային դոնոր կազմակերպությունների հետ համագործակցության ընդլայնմանը: 
Նշված վերանորոգման աշխատանքների իրականացումը նախատեսվում է ապահովել նախարարությանը 2027 թվականի պետական բյուջեով հատկացված միջոցների վերաբաշխման արդյունքում ձևավորվող ֆինանսական միջոցների հաշվին։
4. Կապը ռազմավարական փաստաթղթերի հետս
[bookmark: _GoBack]2024թ․ ընդունված  «Մասնագիտական կրթության և ուսուցման մասին» ՀՀ նոր օրենքը համակարգային փոփոխություններ է մտցրել ոլորտում՝ «առանցքային դարձնելով աշխատանքի վրա հիմնված ուսուցումը, մասնավորի հետ համագործակցությունն ու տնտեսության հետ կապը»։  
ԱՀՈՒ արդյունավետ կազմակերպման համար «Մասնագիտական կրթության և ուսուցման մասին» Հայաստանի Հանրապետության օրենքի  17-րդ հոդվածի 1-ին մասի 5-րդ կետով, 20-րդ հոդվածի 3-րդ մասով, ինչպես նաև Կրթության մասին օրենքի 37-րդ հոդվածի 1-ին մասի 9.2-րդ  և 9.4-րդ կետերով  նախատեսված է համակարգման գործառույթների պատվիրակում կրթության պետական կառավարման լիազոր մարմնի ընտրված կազմակերպությանը՝ դրան տալով դուալ ուսումնառության համակարգման բնագավառում մի շարք առանցքային գործառույթներ։ Միաժամանակ, 2015 և 2023 թվականներին «Կրթության մասին» օրենքի 3-րդ, 6-րդ, 26-րդ, 26.1-րդ, 36-րդ և 37-րդ հոդվածներում կատարվել են լրացումներ և փոփոխություններ, ինչով սահմանվել է պետության կողմից ֆորմալ, ոչ ֆորմալ և ինֆորմալ կրթության համակարգը համաչափ գործարկելու ու արդյունքները ճանաչելու երաշխիքը։ Նշված օրենսդրական քաղաքականության ապահովման մեխանիզմները ամրագրվել են նաև «Հայաստանի Հանրապետության կրթության մինչև 2030 թվականին զարգացման պետական ծրագիր» օրենքում։
Նախագծի ընդունումն ուղղակիորեն բխում է Հայաստանի Հանրապետության կրթության մինչև 2030 թվականի զարգացման պետական ծրագրի (Ռազմավարության) դրույթներից և նպատակաուղղված է դրանով սահմանված ցուցանիշների ապահովմանը:
5. Պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման վերաբերյալ. 
 ««Կրթության զարգացման և նորարարությունների ազգային կենտրոն» հիմնադրամից գույք հետ վերցնելու և «Մասնագիտական կրթության և ուսուցման զարգացման ազգային կենտրոն» հիմնադրամին անժամկետ, անհատույց օգտագործման իրավունքով  գույք տրամադրելու  մասին» Հայաստանի Հանրապետության կառավարության որոշման նախագծի ընդունման կապակցությամբ ՀՀ պետական կամ տեղական ինքնակառավարման մարմինների բյուջեներում եկամուտների և ծախսերի ավելացում կամ նվազեցում չի նախատեսվում: 



